b'\n_START_ARTICLE_\nTransformatorius\n_START_PARAGRAPH_\nTransformatorius \xe2\x80\x93 prietaisas, skirtas keisti kintamajai \xc4\xaftampai ir srov\xc4\x97s stipriui. J\xc4\xaf sudaro gele\xc5\xbein\xc4\x97 \xc5\xa1erdis ir ant jos u\xc5\xbemautos dvi vielos rit\xc4\x97s. Rit\xc4\x97, prie kurios jungiama kintamoji \xc4\xaftampa, vadinama pirmine, o rit\xc4\x97, kurioje indukuojama \xc4\xaftampa (elektrovara) prijungus kintam\xc4\x85j\xc4\x85 \xc4\xaftamp\xc4\x85 (elektrovar\xc4\x85) prie pirmin\xc4\x97s rit\xc4\x97s, vadinama antrine. Kai kurie transformatoriai turi dvi ar daugiau antrini\xc5\xb3 ri\xc4\x8di\xc5\xb3._NEWLINE_Periodinis elektros srov\xc4\x97s pirmin\xc4\x97je rit\xc4\x97je kitimas sukelia magnetinio lauko kitimus, kurie indukuoja kintam\xc4\x85j\xc4\x85 \xc4\xaftamp\xc4\x85 antrin\xc4\x97je rit\xc4\x97je. Jeigu vij\xc5\xb3 skai\xc4\x8dius rit\xc4\x97se skiriasi, tai abiejose rit\xc4\x97se \xc4\xaftampos yra taip pat skirtingos.\n_START_SECTION_\nTransformatori\xc5\xb3 paskirtis\n_START_PARAGRAPH_\nPramon\xc4\x97je ar \xc4\xafvairiose technikos srityse j\xc4\x97gos transformatoriai da\xc5\xbeniausiai reikalingi tais atvejais, kai imtuvo vardin\xc4\x97 \xc4\xaftampa skiriasi nuo tinklo \xc4\xaftampos. Jie auk\xc5\xa1tina arba \xc5\xbeemina elektros \xc4\xaftamp\xc4\x85. Taip pat b\xc5\xabna specialieji transformatoriai: maitinti skirti, matavimo transformatoriai, fazi\xc5\xb3 skai\xc4\x8diaus dauginimo, impulsiniai transformatoriai ir tt.\n_START_SECTION_\nTransformatori\xc5\xb3 konstrukcijos\n_START_PARAGRAPH_\nGalingi auk\xc5\xa1tos \xc4\xaftampos transformatoriai yra sud\xc4\x97tingi \xc4\xafrenginiai. Pagrindiniai konstrukciniai elementai yra magnetin\xc4\x97 sistema (magnetolaidis), apvijos, izoliacija, bakas, \xc4\xafvadai, au\xc5\xa1inimo sistema, \xc4\xaftampos reguliavimo mechanizmas, apsaugos ir matavimo prietaisai, va\xc5\xbeiuokl\xc4\x97 ir kita._NEWLINE_Transformatoriaus bakas skirtas magnetolaid\xc5\xbeiui ir apvijoms patalpinti bei alyvai u\xc5\xbepilti. Prie transformatoriaus bako tvirtinami termometras ir \xc5\xbeemo alyvos lygio rel\xc4\x97s. Prie bako dugno tvirtinamos va\xc5\xbeiuokl\xc4\x97s, kad b\xc5\xabt\xc5\xb3 galima pastot\xc4\x97s teritorijoje perve\xc5\xbeti transformatori\xc5\xb3. Kad bako nekaitint\xc5\xb3 sklaidos magnetiniai srautai jie ekranuojami i\xc5\xa1 vidin\xc4\x97s pus\xc4\x97s elektrotechniniu plienu arba nemagnetin\xc4\x97mis med\xc5\xbeiagomis (variu, aliuminiu)._NEWLINE_Alyvos i\xc5\xa1sipl\xc4\x97timo bakas yra cilindrinis indas vir\xc5\xa1 transformatoriaus bako, sujungtas su juo vamzd\xc5\xbeiu. I\xc5\xa1sipl\xc4\x97timo bakas skirtas alyvos lygiui svyruoti, kai kei\xc4\x8diasi apkrova ir alyvos temperat\xc5\xabra. Alyvos kiekio matavimui yra \xc4\xafrengtas alyvos lygio rodiklis Alyva labai imli dr\xc4\x97gmei, tod\xc4\x97l i\xc5\xa1sipl\xc4\x97timo bake \xc4\xafrengiamas oro d\xc5\xbeiovintuvas i\xc5\xa1 silikagelio arba naudojamos inertin\xc4\x97s dujos (azotas)._NEWLINE_Jungiamasis vamzdis yra vamzdis jungiantis transformatoriaus bak\xc4\x85 su alyvos i\xc5\xa1sipl\xc4\x97timo baku. \xc5\xa0iame vamzdyje \xc4\xafrengiama dujin\xc4\x97 rel\xc4\x97._NEWLINE_Apsauginis vamzdis skirtas alyvos ir duj\xc5\xb3 i\xc5\xa1metimui esant vidiniam transformatoriaus gedimui. Tai apsaugoja bak\xc4\x85 nuo sprogimo._NEWLINE_Transformatoriaus konstrukcija priklauso nuo au\xc5\xa1inimo sistemos, o pastaroji \xe2\x80\x93 nuo transformatoriaus galios. Saus\xc5\xb3 transformatori\xc5\xb3 konstrukcija gali b\xc5\xabti atviro i\xc5\xa1pildymo, apsaugoti (u\xc5\xbedari), hermetizuoti ir su oro apip\xc5\xabtimu. Sausi transformatoriai yra padidint\xc5\xb3 matmen\xc5\xb3, tod\xc4\x97l naudojami patalpose, kur gaisras ir sprogimas yra labai pavojingi.'